GiliGold/VAD_KnessetCorpus huggingface dataset:
יואב טלם: במובן זה שצריך לזכור שמי שחותם ומאשר את הבקשה זה ניצב, דבר שני, דווקא אותו סנ"צ מבחינת המבנה הארגוני המשטרתי הוא בדרך כלל זה שיעמוד בראש צח"מ או ראש מפלג שינהל את החקירה, ודווקא הוא זה שבקיא בכל פרטי החקירה - - -
רוני בר-און: למה לא רב פקד יעמוד בראש הצח"מ?
רוני בר-און: או פקד?
רוני בר-און: אז אומר לך פה חבר כנסת: אז תתכבדו.
אלעזר כהנא: הם יבואו ביחד.
אלעזר כהנא: לממשלה הם צריכים להגיע, הם צריכים להגיע לבית משפט עליון, יבואו כולם ביחד.
יואב טלם: רק מבחינת המבנה הארגוני, בדרך כלל נצ"מ הוא ראש היחידה ולכן אין טעם - - -
רוני בר-און: אין שום בעיה.
רוני בר-און: בתוך לשכת השופט מה שיקרה, תראה שהבקשה תידון במעמד צד אחד, מטעם המבקש יתייצב קצין בדרגת ניצב משנה ומעלה.
רוני בר-און: הוא יכול לבוא עם סנ"צ שיעזור לו בדיון.
אנה בן-מרדכי: אם זה בהאזנה ספציפית לחבר כנסת, אנחנו לא רואים בזה בעיה.
רוני בר-און: על זה מדובר.
יואב טלם: הוא לא יכול לבוא לבד, כי הניצב משנה באמת בדרך כלל לא בקיא בפרטי החקירה.
יואב טלם: הוא יהיה חייב להביא אתו אנשים.
יואב טלם: אבל אם הדרגות שלו זה מה שחשוב, אז אין בעיה.
דוד טל: אנחנו מעלים פה הכל.
דוד טל: אנחנו גם לא אומרים שופט בית משפט שלום, אלא שופט בית משפט עליון.
יואב טלם: אנחנו לא מתנגדים לזה.
דוד טל: בסעיף ה' אני חושב ש- אבל אני אוותר על זה.
דוד טל: ראוי להשמיט, אני אומר, את המילים "המשמשים".
דוד טל: זה כאילו אני קובע פה משהו שקשור לסמנטיקה.
רוני בר-און: מה שאתה רוצה לוותר, תוריד.
ראובן ריבלין: אני מעביר לך לא רק את רשות הדיבור, גם את הכיסא של היושב-ראש.
רוני בר-און: תודה רבה על האמון, תודה רבה ליושב-ראש הקואליציה, תודה רבה ליושב-ראש הכנסת.
רוני בר-און: קביעת מסגרת לדיון בהצעות להביע אי-אמון בממשלה
רוני בר-און: יש לנו עניין דחוף שאנחנו צריכים להעביר אותו, ומכאן גם יושב-ראש הכנסת וגם אנוכי עוברים לוועדות אחרות כדי לקיים את תהליך הבחירה של יושבי הראש.
רוני בר-און: הנושא הוא קביעת מסגרת לדיון בהצעות להביע אי-אמון בממשלה.
רוני בר-און: הוגשו על-ידי סיעות ש"ס ויהדות התורה ליושב-ראש הכנסת הצעות להביע אי-אמון בממשלה בשל הפרת הסטטוס-קוו בנושאי דת והמצוקה הכלכלית-חברתית.
רוני בר-און: נקבע כי ההצעות יידונו בישיבת הכנסת ביום שני.
רוני בר-און: אנחנו מתבקשים לקבוע מסגרת דיון להצעות האי-אמון, ואני מציע שיתקיים דיון משולב בהצעה של שתי הסיעות ותימסרנה הודעות סיעות במסגרת של שלוש דקות לסיעה.
מיכאל איתן: שלוש דקות זה מעט מדי.
מיכאל איתן: אני מציע חמש דקות מינימום.
רוני בר-און: מכיוון שיש לנו 14 סיעות ויש לנו ממילא סדר-יום לישיבה של היום, אני חושב ששלוש דקות זה מספיק.
מיכאל איתן: בזמנו הודעות סיעות היו 10 דקות.
מיכאל איתן: כשבא כהנא, באקט של מחאה הוא היה מגיש כל שבוע הצעות אי-אמון וצמצמו את המסגרת לשלוש דקות.
מיכאל איתן: זה היה ביטוי של בוז להצעות שלו.
מיכאל איתן: אחר-כך זה הפך לנורמה.
מיכאל איתן: אני מציע מינימום חמש דקות.
רשף חן: מדוע שהודעות הסיעה לא יהיו יחסיות לגודל הסיעה?
רוני בר-און: לסיעה של שניים הרי תיתן שלוש דקות, אם כך מה תעשה עם סיעה של 40?
גדעון סער: אני תומך בקיום מסגרת כפי שהצעת, אדוני היושב-ראש.
גדעון סער: עם כל הכבוד, מדובר בהצעת אי-אמון קנטרנית של סיעות שהיו שותפות לאותה מדיניות שעליה הן כובלות עכשיו.
מיכאל איתן: זאת סתימת פיות.
גדעון סער: אני אומר את עמדתי.
גדעון סער: מה שאתה עושה עכשיו, חבר הכנסת איתן, זאת סתימת פיות, כי אני לא הפרעתי לך, למרות שחשבתי שהדברים שלך הם לא צודקים.
מיכאל איתן: זאת קריאת ביניים.
מיכאל איתן: אתה אומר שבגלל התוכן אתה מגביל את הזמן.
רוני בר-און: אם כך, עומדת ההצעה על שלוש דקות ועומדת ההצעה על חמש דקות.
עמיר פרץ: אדוני היושב-ראש, חבר הכנסת סער, לדמוקרטיה יש תכונה של חרב מתהפכת.
עמיר פרץ: היום זאת הקואליציה, מחר תהיה קואליציה אחרת.
עמיר פרץ: יש ימים שבהם אנשים מתפתים לוותר, אבל כשמביאים חבר-כנסת לנאום של שלוש דקות הוא נאלץ לחפש גימיקים, הוא נאלץ לא לתת מעט תוכן לדברים שנאמרים.
עמיר פרץ: לדעתו של חבר הכנסת סער ההצעה קנטרנית, אבל אי-אפשר להעלות על הדעת שנקציב שלוש דקות.
עמיר פרץ: אני חושב שההצעה של מיכאל איתן היא במקומה.
עמיר פרץ: בואו נשמור קצת על כבוד הכנסת.
גדעון סער: מה היה בכנסת החמש-עשרה בעניין הודעות סיעה?
עמיר פרץ: לא פחות מחמש דקות.
אנה שניידר: בתקנון כתוב שבדיון סיעתי תקבע ועדת הכנסת את הזמן שיוקצב לדיון, והוא יחולק בין הסיעות לפי גודלן, ובלבד שבכל דיון יהיה לכול סיעה עשר דקות לפחות.
מיכאל איתן: זאת בושה.
רוני בר-און: הכול לפי המבייש והכול לפי המתבייש.
רוני בר-און: אני לא מתבייש בהצעה שלי והיא לא בושה.
יורי שטרן: הצעות האי-אמון בכנסת הזאת הן בכל מקרה הרבה פחות תכליתיות, בגלל שינוי המצב החוקי.
יורי שטרן: לכן אסור לנו גם לרוקן אותן מהתוכן הרטורי.
יורי שטרן: אני מציע ללכת פה לקולא ולא לחומרה.
יולי יואל אדלשטיין: אני רוצה לשאול את היועצת המשפטית אם הסעיף הזה בתקנון מחייב אותנו כוועדת הכנסת.
ראובן ריבלין: אני מבקש להעיר לפני שהיועצת המשפטית משיבה, מכיוון שהשאלה יכולה להיות מסוכנת.
ראובן ריבלין: יש תורה שבכתב ויש תורה שבעל-פה, ששינתה בהרבה את התורה שבכתב לנוכח הצורך.
ראובן ריבלין: בכנסת הקודמת היו לנו 19 סיעות, ולכן ניסינו לחפש מצב שבו כאשר בכל שבוע הוגשה הצעת אי-אמון, ובכנסת הקודמת היו שנתיים הצעות אי-אמון מצד אחד שהתהפך לאחר מכן והפכו להצעות אי-אמון מהצד האחר, כפי שהיטיב לומר חבר הכנסת פרץ – סטינו מדיון סיעתי של עשר דקות בגלל צורך השעה בהסכמה לפי תקנה 148.
ראובן ריבלין: תקנה 148 מאפשרת לוועדת הכנסת, בהסכמה, לקבל הצעה.
ראובן ריבלין: לכן אני מציע שחבר הכנסת סער ייעתר לבקשתו של חבר הכנסת איתן, על-מנת לאפשר לקבל הסכמה רחבה.
גדעון סער: חבר הכנסת ריבלין, ההצעה היתה של יושב-ראש הוועדה.
גדעון סער: אתה לא צריך להפנות אותה אלי.
גדעון סער: אני מצדי מקבל את הצעתו של חבר הכנסת איתן.
רוני בר-און: אנחנו ניתן לדיון הראשון בהצעת האי-אמון הראשונה שמוגשת נגד הממשלה שהורכבה את מה שלמדנו במשפט רומי, את ה-IUS PRIMAE NOCTIS, את זכות הלילה הראשון, את זכות הדיון הראשון.
רוני בר-און: ההצעה היא אפוא לקיים דיון משולב.
רוני בר-און: תימסרנה הודעות סיעות במסגרת של חמש דקות לסיעה.
רוני בר-און: אני קובע שפה-אחד נקבע כי הדיון במליאה היום אחר-הצוהריים יהיה במסגרת הודעות סיעה של חמש דקות.
עמיר פרץ: בשם הסיעות הקטנות, אני מברך אותך שתהיה לך הצלחה.
רוני בר-און: אני מבקש לפתוח את הישיבה השנייה של ועדת הכנסת.
רוני בר-און: הנושא הראשון על סדר היום הוא מיזוג סיעת הליכוד עם סיעת ישראל בעלייה.
רוני בר-און: קיבלתי הודעה מחבר הכנסת גדעון סער, יושב-ראש סיעת הליכוד ויושב-ראש הקואליציה, ומחבר הכנסת יולי אדלשטיין, יושב-ראש סיעת ישראל בעלייה, בהאי לישנא: "הודעה בעניין הסכם למיזוג המפלגות הליכוד וישראל בעלייה – 1.
רוני בר-און: סיעת הליכוד בכנסת וסיעת ישראל בעלייה בכנסת חתמו על הסכם, שעותק ממנו מצורף למכתב זה.
רוני בר-און: בהתאם לסעיף 25(ב2) לחוק הבחירות לכנסת (נוסח משולב), ניתנת בזאת הודעה על מיזוגן של סיעת הליכוד וסיעת ישראל בעלייה כמפורט בהסכם האמור.
רוני בר-און: מבוקש אישור הוועדה להודעה האמורה".
רוני בר-און: כאמור, מפנים מר סער ומר אדלשטיין לסעיף 25(ב2) לחוק הבחירות לכנסת, שלשונו היא כדלקמן: "נמסרה לוועדת הכנסת הודעה בכתב מטעם סיעה או חלק ממנה על התפלגות כאמור בסעיף קטן (ב1), או על מיזוג של סיעות במסגרת סיעתית חדשה, תאשר ועדת הכנסת את השינוי".
רוני בר-און: נמצא אפוא שניתנה הודעה והוועדה צריכה לאשר את ההודעה הזאת.
רוני בר-און: אני רוצה לומר עוד שני דגשים.
רוני בר-און: הדגש האחד הוא, כפי שנמסר לי, שהמיזוג הוא לכול דבר ועניין, למעט עניין אחד והוא עניין הכספים, כפי שמופיע בהסכם שבין הסיעות.
עמיר פרץ: מדוע אין בפנינו ההסכם?
רוני בר-און: ההסכם הונח על שולחן הכנסת.
רוני בר-און: סעיף 7 הדן בענייני כספים אומר כך: "עם חתימת הסכם זה ימסרו סיעות הליכוד לישראל בעלייה בכנסת ולחשב הכנסת הודעה לפי סעיף 12 לחוק מימון המפלגות, התשל"ג-1973, שלפיה הן מבקשות כי בכל הנוגע למימון הוצאות שוטפות יראו אותן כסיעות נפרדות.
רוני בר-און: סיעת ישראל בעלייה תודיע ותורה לחשב הכנסת, כי את כספי מימון המפלגות בשוטף וכספי מימון הבחירות שלהם היא זכאית יועברו וייועדו לפירעון חובותיה של הסיעה".
ארבל אסטרחן: החוק לא מכיר במיזוג לשיעורין.
ארבל אסטרחן: המיזוג הוא לכול דבר ועניין, ולכן לא "למעט", אלא שניתן לחלק את המימון לכול מפלגה בנפרד.
רוני בר-און: הפניתי את תשומת לבם של החברים הנכבדים להסדרים המופיעים בהסכם.
רוני בר-און: המיזוג הוא לכול דבר ועניין.
רוני בר-און: תודה על ההערה.
רוני בר-און: בדגש הזה מונחת בפניכם ההסכמה הזאת.
גדעון סער: אדוני היושב-ראש, אנחנו הודענו לפני שעה קלה במכתב, חבר הכנסת אדלשטיין ואנוכי, ליושב-ראש הכנסת, עם העתק לחשב הכנסת, כי בכל הנוגע למימון ההוצאות השוטפות יראו את הסיעות הללו כסיעות שמקבלות את ההוצאות השוטפות לפי התוצאות שהעניק להן הבוחר, 38 ו-2, וזאת בהתאם לסעיף החוק שקראת שמאפשר זאת, בהתאם לסעיף 12 בחוק מימון מפלגות.
עמיר פרץ: אתה אומר שאתה מוותר על יחידת מימון אחת?
גדעון סער: אני לא בקיא בנושא משק הכספים.
עמיר פרץ: אתה מסביר את ההבדל בין שני נוסחים ואתה לא בקיא?
עמיר פרץ: אמרת שיש מסמך ראשון שהציג היושב-ראש.
גדעון סער: אני לא יודע איזה ניסוח הציג היושב-ראש.
גדעון סער: אני עדכנתי את הוועדה בנוסח מכתב שהעברתי ליושב-ראש הכנסת.
עמיר פרץ: לפי המשפט שאמרת קודם, המשמעות היא שאתה מוותר על יחידת מימון אחת.
עמיר פרץ: מכיוון שאני לא חושב שאתה ממהר להתנדב, אני מנסה למנוע שזאת תהיה ההחלטה שתאושר.
רוני בר-און: למה זה ויתור על יחידת מימון אחת?
עמיר פרץ: אמרה היועצת המשפטית, בהתייחס לדבריך, והבהירה שמדובר פה במיזוג סיעות ולא במיזוג מפלגות.
עמיר פרץ: על-פי החוק, כשסיעה אחת רצה עם מפלגות שונות בסיעה, כל מפלגה רשאית לקבל יחידת מימון נוספת כמפלגה.
עמיר פרץ: לכן כשאתה מדבר על כך שהסיעות מתמזגות והופכות כביכול, על-פי הדין, ל-40 חברים, אתם מפסידים יחידת מימון אחת.
גדעון סער: זה בדיוק מה שסייגתי.
גדעון סער: הודעתי שלעניין מימון ההוצאות השוטפות יראו את הסיעות כסיעות נפרדות, וכל סיעה תקבל את ההוצאות השוטפות לפי מה שניתן לה על-ידי הבוחר, דהיינו 38 ו-2.
גדעון סער: יראו את זה לפי סעיף 12 לחוק מימון מפלגות.
עמיר פרץ: אתה מקבל 38 ו-3.
רוני בר-און: כחבר בסיעת הליכוד אני מודה לך על הדאגה הכנה לענייני הקמח בסיעתנו.
גדעון סער: הסוגיה הזאת היתה בפנינו.
גדעון סער: אני רוצה לומר, שבחיים הפוליטיים ידענו בשנים האחרונות הרבה מאוד פיצולים או פילוגים בין סיעות הכנסת, ואני רוצה לקוות שאנחנו מתחילים עידן שבו מספר המיזוגים יהיה יותר גדול ממספר הפילוגים.
רוני בר-און: כיאות לסיעה הגדולה אנחנו גם נותנים את סימן הדרך הראשון.
יצחק כהן: בהסכם שהונח לפנינו על שולחן הכנסת מופיעה תרומה של תאגיד אחד לתאגיד אחר בסכום של 14 מיליון שקלים.
יצחק כהן: על-פי החוק יש עם זה בעיה, לא עם חוות הדעת המשפטית של היועצת המשפטית של הוועדה.
יצחק כהן: הם תורמים להם 14 מיליון שקלים לכסות חובות, ואני יודע שכל מפלגה שניהלה מערכת בחירות אמורה להיות גם מבוקרת על-ידי מבקר המדינה.
יצחק כהן: אני רוצה לדעת חוות דעת משפטית, איפה אנחנו אוחזים בעניין הזה.
גדעון סער: מה זה רלוונטי למיזוג?
גדעון סער: תתקוף את זה בביקורת שיפוטית.
יולי יואל אדלשטיין: חבר הכנסת כהן, מכיוון שאתה חבר הכנסת בין המנוסים כרגע בבית הזה אתה יודע שזה לא רלוונטי לעניין המיזוג.
יולי יואל אדלשטיין: אבל לגופו של עניין, הסר דאגה מלבך.
יולי יואל אדלשטיין: עוד לפני שההסכם הזה הופץ לכנסת, על מנת להסיר כל ספק, אני ביחד עם עמיתי גדעון סער חתמנו על מלוא המסמכים והעברנו אותם לכבוד השופט בדימוס אליעזר גולדברג, מבקר המדינה.
יולי יואל אדלשטיין: כך שאם חס ושלום משהו ברח מעיני 20 משפטנים שעבדו על ההסכם הזה, אז חזקה על השופט בדימוס אליעזר גולדברג שהוא יעמיד אותם על טעותם.
יצחק כהן: אני רוצה לראות את החוקיות של הדברים לפני שאנחנו מצביעים.
גדעון סער: מה זה רלוונטי לעניין הזה?
יולי יואל אדלשטיין: חבר הכנסת כהן, אני עקבתי בתשומת לב רבה אחרי דברי היושב-ראש, והוא ציטט את הסעיף כפי שהוא ציטט.
יולי יואל אדלשטיין: אני זוכר את עצמי במצב הפוך, בדיוק בחדר הזה ובוועדה הזאת, כשהיה דבר שהוריד את הפוליטיקה הישראלית לשפל המדרגה.
יולי יואל אדלשטיין: יומיים אחרי הבחירות נמצאו חברי-כנסת אנונימיים שהחליטו שהם יכולים להקים סיעה עצמאית, וזעקתי פה בפני חברי הכנסת ושאלתי איך אנחנו נותנים לדבר הזה לקרות.
יולי יואל אדלשטיין: השיבו לי, כולל היועצים המשפטיים וכולל יושב-ראש הוועדה דאז, שאני צודק אולי מהותית אבל לוועדה הזאת אין שיקול דעת.
יולי יואל אדלשטיין: ברגע שנמסרה הודעה, הוועדה מאשרת.
מיכאל איתן: אני רוצה לומר בהערת אגב, שבכנסת הקודמת יזמתי הצעה שצריך לחוקק אותה ואולי נחיל אותה בכנסת הבאה.
מיכאל איתן: באופן עקרוני יכול להיות מצב שסיעת הליכוד, בגלל אילוצים כאלה או אחרים, תתפצל ל-19 סיעות, ואז אוצר המדינה יממן לכל סיעה כזאת עוד הוצאות שוטפות של מנדט שלם.
מיכאל איתן: יש כאן פגם בחוק, וצריך לתקן אותו.
יולי יואל אדלשטיין: הצעת החוק שלנו אומרת שסיעה לא יכולה להתפצל במהלך השנתיים הראשונות שאחרי הבחירות.
יולי יואל אדלשטיין: הצעת החוק הזאת אושרה בשלוש קריאות.
מיכאל איתן: ההצעה שלי היא, שכאשר הסיעה כן מתפצלת, המנדט הנוסף יתחלק באופן יחסי לחלקי פיצולה.
עמיר פרץ: זה הכי גרוע, כי אז לשני הצדדים יש מוטיבציה.
מיכאל איתן: הם מתפצלים ממילא, אבל הם לא מקבלים פעמיים כסף.
עמיר פרץ: מי שמתפצל שלא יקבל מימון.
מיכאל איתן: אני לא מדבר על פורש, אלא נניח על סיעה שיש לה עשרה מנדטים והחליטה בהסכמה להתפצל לשתי סיעות של חמישה חברים כל אחת.
עמיר פרץ: שיחלקו ביניהם מימון, בלי תוספת סיעה.
מיכאל איתן: המנדט הנוסף היום הופך לשני מנדטים נוספים.
רוני בר-און: זה לא רלוונטי כרגע.
רוני בר-און: אם יש בעניין הזה בעיה כלשהי או פתרון מוצע, נשמח לקבל את זה בכתב ולדון על זה.
שאול יהלום: גברתי היועצת המשפטית, ההסכם מצורף למכתב, זאת אומרת שאם אנחנו מאשרים את המכתב אנחנו מאשרים גם את ההסכם?
שאול יהלום: אני רואה כאן סעיף שבו נאמר: "למען הסר ספק מובהר כי סעיף 25(ב2) לחוק הבחירות, המתיר התפלגות של סיעה, לא יחול..."
ארבל אסטרחן: בכל מקרה לא יחול, כי הסעיף דורש מתן הסכם מראש לפני הבחירות לוועדת הבחירות המרכזית, מה שלא התקיים במקרה הזה.
רוני בר-און: הדיספוזיציה בין המפלגות היא עניינן הפרטי של הסיעות.
רוני בר-און: אנחנו מאשרים רק את המיזוג שבין הסיעות.
שאול יהלום: אז למה צריך את ההסכם?
מיכאל גורלובסקי: אני מציע לחזור לגופו של עניין, לנושא של המיזוג.
מיכאל גורלובסקי: אנחנו בורחים לכל מיני דיונים אחרים.
רוני בר-און: אני מבקש להצביע.
רוני בר-און: מי בעד לאשר את ההודעה על המיזוג?
רוני בר-און: ה צ ב ע ה בעד – רוב נגד – 1 נמנעים – אין
רוני בר-און: ברוב קולות, נגד דעתו החולקת של חבר הכנסת יצחק כהן, ההצעה התקבלה.
רוני בר-און: אנחנו נצביע על הרביזיה בעוד חמש דקות.
רוני בר-און: (כעבור חמש דקות) מי בעד הרביזיה?
רוני בר-און: ה צ ב ע ה בעד – 1 נגד – רוב נמנעים – אין
רוני בר-און: הרביזיה לא התקבלה.
רוני בר-און: אישור סדר המושבים באולם המליאה
רוני בר-און: הנושא הבא הוא אישור סדר המושבים באולם המליאה.
רוני בר-און: חבר הכנסת איתן, אני מודה לך על העבודה המפרכת שהשקעת בעניין הזה.
רוני בר-און: נראה שנגעת בעצבים הכי גלויים של חברי הכנסת, קרי מושבם.
רוני בר-און: האם ראית את מכתבו של חבר הכנסת טלב אלסאנע, שהועבר אלי?
רוני בר-און: הוא מערער על סדר מקומות הישיבה, והשאלה היא האם עדיין ניתן למצוא פתרון לבעיה הזאת.
מיכאל איתן: אני יודע על מה מדבר חבר הכנסת אלסאנע.
מיכאל איתן: על-פי הדין, כפי שמשקף אותו חבר הכנסת ה-121, דוד לב, סיעה של שניים מקבלת מקומות בשורה הרביעית.
מיכאל איתן: אנחנו הלכנו לפנים משורת הדין בשני מקרים מרכזיים.
מיכאל איתן: האחד, שרצינו שיהיה גם ייצוג לחבר-כנסת ערבי בתוך השורה הראשונה, בטבעת הפנימית של חברי הכנסת.
מיכאל איתן: נתנו מקום לחבר הכנסת ברכה.
מיכאל איתן: כתוצאה מזה הם קיבלו את המקומות העוקבים אחריו.
מיכאל איתן: המקרה השני שהלכנו לפנים משורת הדין היה לגבי סיעת רע"מ.
מיכאל איתן: במקום שהם יקבלו שניים במושב הרביעי, הלכנו לקראתם במקום שיכולנו.
מיכאל איתן: בהתחלה ניסיתי לתת להם שורה שנייה ושלישית.
מיכאל איתן: אחר-כך היו על זה ערעורים, לא היתה לי בררה והזזתי אותם לשורות שלישית ורביעית.
מיכאל איתן: מדובר בחברי הכנסת דהאמשה ואלסאנע.
מיכאל איתן: אני מגיע להסכמה עם חבר הכנסת דהאמשה, אומנם קצת בכפייה אבל אין בררה.
רוני בר-און: מה קרה עם חבר הכנסת אלסאנע?
מיכאל איתן: טלב אלסאנע ועמיתו לסיעה יקבלו שני מושבים.
מיכאל איתן: הם לא יישבו ביחד.
מיכאל איתן: האחד יישב בשורה השנייה, ואז את המקום שמתפנה בטבלה שאתם מחזיקים ביד תקבל סיעת מרצ בשורה השלישית.
מיכאל איתן: גלאון תשב מאחורי אורון ורן כהן, דהאמשה יעבור במקום גלאון וזחאלקה וואסל יעברו שמאלה לכיוון יהדות התורה.
מיכאל איתן: אלסאנע יקבל כמה אפשרויות: או לשבת רביעי במקום שהוא יושב עכשיו, או לעבור רביעי ממול היושב-ראש, ליד חבר הכנסת טל.
מיכאל איתן: בכל מקרה זה יהיה בשורה הרביעית.
רוני בר-און: חברת הכנסת גלאון יודעת שהיא זזה?
מיכאל איתן: זה לא נוגע אליהם, הלכתי לקראתם.
מיכאל איתן: הם לא יכולים לפצות פה ולצפצף.
רוני בר-און: חבר הכנסת סער מזכיר את עניין הנשים.
גדעון סער: בשורה הראשונה באותו צד של האולם, שהוא במקרה הצד שנמצא מולי כאשר אני יושב באולם המליאה, אין אף אישה.
גדעון סער: אי-אפשר לשנות את זה, מכיוון שזה נקבע על-ידי המיקום ברשימה.
רוני בר-און: רק אנחנו יכולנו לבחור שתי נשים במקום הראשון.
גדעון סער: כרגע בשורה השנייה שמולנו יש שלוש נשים, ואני מציע לא לפגוע באף אחת מהן.
גדעון סער: אם השינויים הם שינויים שלא קשורים במין הנשי, זה פחות פוגע.
גדעון סער: לחילופין, מאחר שיש פה שינוי, אני מציע לתת זכות טיעון למי שנפגע, כפי שמקובל בהחלטות מנהליות.
גדעון סער: נזמין נציג של הסיעה הרלוונטית, מרצ, ונחליט.
מיכאל איתן: ברגע זה סיימתי את תפקידי, כל אחד יכול לעשות עם זה מה שהוא רוצה.
מיכאל איתן: אני מביא את המלצותיי, אבל לא קיבלתי כל החלטה.
מיכאל איתן: סיעת מרצ קיבלה מעל ומעבר, אין לה אף אחד בשורה הרביעית למרות שהם סיעה של שישה חברים.
מיכאל איתן: הצדק מחייב את העניין הזה.
מיכאל איתן: אם מישהו רוצה לדבר שוב עם חברת הכנסת גלאון ולהיכנס שוב לתשבץ הזה, אין לי כל בעיה.
מיכאל איתן: אני מוותר על המשכורת שאתם מתכוונים לתת לי על מנת להשלים את העבודה הזאת.
עבד-אלמאלכ דהאמשה: אם נלך לפי מידת הצדק וההיגיון, אני חושב שסיעה של שישה שיש להם שניים בשורה השנייה, אחד בשורה בראשונה ושניים בשורה השלישית, יכול להיות שהשישי יהיה גם בשורה ברביעית ואלסאנע יהיה בשורה השלישית.
רוני בר-און: עד היום חשבתי שזאת תכונה יהודית מובהקת להיות טוב ולבחוש במרק של האחר.
עבד-אלמאלכ דהאמשה: אנחנו לא דורשים הרבה.
רוני בר-און: השאלה היא אם חבר הכנסת פרוש יסכים לשבת ליד אישה.
מיכאל איתן: הם הסכימו לזה.
מיכאל איתן: לא רק זה, אלא שלחבר הכנסת רביץ יש בעיה רפואית והוא צריך מקום שיהיה לו נוח להגיע למקום שלו.
עבד-אלמאלכ דהאמשה: לא דווקא זהבה גלאון צריכה לשבת לידם, הם סיעה של שישה.
רוני בר-און: אם יהיו טענות נשוב ונהרהר בעניין הזה.
מיכאל איתן: דוד לב הציע רעיון שאפשר לבחון אותו, והוא להחזיר את בל"ד לשורות 2, 3 ו-4, ואז אפשר לסדר לרע"מ שני מקומות בשורה 3.
גדעון סער: הרעיון הזה יותר טוב, כי אז שני החברים של רע"מ יוכלו לשבת ביחד.
רוני בר-און: זאת אומרת, אלסאנע וואסל מתחלפים במקומות.
רוני בר-און: כך זה פותר את בעיית אלסאנע ולא פוגעים בחברת הכנסת גלאון.
עבד-אלמאלכ דהאמשה: אנחנו השניים הכי ותיקים בסיעות הערביות, יש לנו קולות בדיוק כמו לבל"ד, ולא ייתכן שתשימו אותנו פעם בשורה הרביעית ופעם בשורה השלישית.
גדעון סער: שניכם תהיו בשורה השלישית, אנחנו רוצים שתהיו ביחד.
מיכאל איתן: זה לא הוגן לגבי בל"ד.
רוני בר-און: למה שונה דינה של בל"ד מעם אחד?
רוני בר-און: מדוע אתה חושב שזה לא הוגן?
מיכאל איתן: אתה משווה כל גוש בפני עצמו, אתה צריך לעשות את החלוקה הפנימית בתוך הגושים.
מיכאל איתן: לפעמים בתוך גוש יש אפשרות ואתה נותן יותר.
מיכאל איתן: כאן החלוקה בין מרצ, שהיא מונה שישה חברים, לבין בל"ד, שהם שלושה חברים, היא מעוותת לחלוטין.
מיכאל איתן: כי מרצ מקבלים מקום ראשון אחד, שלושה מקומות במושב השני ורק שניים במושב השלישי ואפס ברביעי.
מיכאל איתן: זאת אומרת, הממוצע שלהם הוא קצת למעלה מ-2.
מיכאל איתן: ואילו אצל אחרים הממוצע הוא 3.
מיכאל איתן: בעיני זה נראה לא בסדר.
עבד-אלמאלכ דהאמשה: ולא דיברנו על מפלגת העבודה, שהיא מקבלת פי כמה מהם.
מיכאל איתן: זהבה, סיכמתי אתך שאני מוריד את אבשלום וילן לשורה השלישית.
מיכאל איתן: לא היה לכם מקום בשורה השנייה.
זהבה גלאון: זה פועל יוצא.
מיכאל איתן: כשהיתה אפשרות והתפנה מקום נתתי למרצ להרוויח, אבל עכשיו יש טענות צודקות שהייתי יותר מדי טוב אליכם על חשבון אחרים.
זהבה גלאון: לנו אין סגן יושב-ראש ולא מנהלי ועדות.
גדעון סער: הטיעון הזה נכון.
גדעון סער: דובר על זה שיש גוש של 13, שזה מרצ והערבים, שבו מרצ ויתרה לחברי הכנסת הערבים על סגני יושבי-ראש.
גדעון סער: זה טיעון לגיטימי.
זהבה גלאון: אנחנו פי שלושה מרע"מ.
עבד-אלמאלכ דהאמשה: אז תקבלו כמו סיעות אחרות של שישה.
רוני בר-און: הדיון מוצה.
רוני בר-און: מונחות בפנינו שתי הצעות: הצעה ראשונה כפי שהביא חבר הכנסת מיכאל איתן, עם התיקון שהציע סגן המזכיר עם החילופין בין בל"ד לרע"מ.
משה גפני: אייכלר מבקש לשבת ליד דוד טל, כי הוא טוען בצדק שבפינה הזאת לעולם לא תהיה לו חשיפה עיתונאית.
רוני בר-און: אני מכבד מאוד את הבקשה שלו, ומכיוון שהמקום הזה פנוי אנחנו נאשר את הבקשה.
משה גפני: אם כך, אני מבקש לשבת במקום של אייכלר.
רוני בר-און: ההצעה האחרת היא הצעה של חבר הכנסת דהאמשה, שאומרת שהוא יישב בשורה השנייה במקום מקום אחד של מרצ.
מיכאל איתן: חברי הכנסת של בל"ד לא יכולים לטעון טענות, הם ראו את התרשים.
רוני בר-און: אמרנו שנאשר, ואם מישהו ירצה להתלונן נדון בתלונה.
גדעון סער: מאחר שההצעה של החילופין בין בל"ד ורע"מ נועדה כדי שחברי רע"מ יישבו זה ליד זה, וההצעה הזאת שנראתה לי כהצעת פשרה לא מקובלת עליהם, אני מציע להעמיד להצבעה את ההצעה המקורית מול ההצעה המתקנת, בלי התיקון של סגן מזכיר הכנסת.
רוני בר-און: אבל אז אנחנו מזמינים טענה מצד אלסאנע.
גדעון סער: ברגע שנצביע על התרשים הזה כפי שגובש מול ההצעה המתוקנת, שהיא חילופין בין מרצ לרע"מ, לא תהיה בעיה.
רוני בר-און: אני מעמיד אפוא לאישור ועדת הכנסת את שיבוץ המקומות כפי שהציע חבר הכנסת מיכאל איתן בשינויים הבאים: חבר הכנסת אייכלר יעבור לשבת לימינו של חבר הכנסת טל, חבר הכנסת גפני יעבור לשבת במקומו של חבר הכנסת אייכלר.
רוני בר-און: ה צ ב ע ה בעד – 10 נגד – אין נמנעים – 1
רוני בר-און: ברוב של 10 חברי-כנסת ובהימנעותו של המציע, אני מאשר שסדר הישיבה באולם המליאה כפי שנקבע על-ידי ועדת הכנסת הוא כמוצע במפה המצורפת בזאת לפרוטוקול.
עבד-אלמאלכ דהאמשה: אנחנו השניים המקופחים ביותר.
רוני בר-און: חבר הכנסת דהאמשה, הדיון בסוגיה הזאת תם.
רוני בר-און: אם יש לך השגות, אנא העלה אותן לסדר היום של הוועדה.
רוני בר-און: מאוד אודה לך, אדוני סגן מזכיר הכנסת, אם תדאג לכך שסדר הישיבה כפי שאושר כרגע יהיה שריר וקיים לשעה 16:00.
דוד לב: כשם שאושר לאייכלר לעבור, יכול להיות שאלסאנע יבקש גם הוא לעבור.
רוני בר-און: על כיסאות ריקים לא נלך לרב, לא אנחנו ולא אלה שלא נזקקים לרב בדרך-כלל.
רוני בר-און: בעיית אי פינוי חדרים בזמן שנקבע לכך
מיכאל גורלובסקי: יש סוגיה שאני חושב שבמקום לפנות אליך.
מיכאל גורלובסקי: חבר הכנסת ברונפמן לא פינה את החדר שלו, וחברת הכנסת רוחמה אברהם לא יכולה להיכנס לחדר.
רוני בר-און: אני חושב שקיבלנו החלטה בעניין הזה.
גדעון סער: היתה החלטה של הוועדה, שעד היום בשעה 12:00 כולם צריכים לפנות את החדרים.
רוני בר-און: אני מציע שוועדת הכנסת תקבל החלטה שמורה לקצין הכנסת ולמזכיר הכנסת לפנות לאלתר, בכל אמצעי שייראה להם, את חבר הכנסת רומן ברונפמן מחדרו, וכן את כל מי שלא פינה.
דוד לב: הסרבן האחרון שלא פינה היה חבר הכנסת מוחמד ברכה, ובשעה 11:30 הוא פינה את החדר.
רוני בר-און: אבל ברונפמן לא פינה את החדר.
רוני בר-און: מי בעד ההצעה של ועדת הכנסת?
רוני בר-און: ה צ ב ע ה בעד – רוב נגד – אין נמנעים – 1
רוני בר-און: ההצעה התקבלה.
רוני בר-און: שלום לכולם, אני מתכבד לפתוח את ישיבה מס' 4 של ועדת הכנסת.
רוני בר-און: אני מודה לחברים שבהתרעה כל כך קצרה הספיקו לבוא.
רוני בר-און: הנושא על סדר היום הוא כינון ועדה משותפת לענייני תקציב הכנסת.
רוני בר-און: על פי חוק יסודות התקציב התשמ"ה-1985, רשאית ועדה משותפת של חמישה חברי ועדת הכנסת וחמישה חברי ועדת הכספים של הכנסת, ואשר בראשה יושב ראש ועדת הכנסת ולפי הצעת יושב ראש הכנסת, אנחנו רשאים לכונן את הוועדה הזאת בהרכב השמי כדלקמן: מוועדת הכספים חברים חברי הכנסת דני בנלולו, יצחק הרצוג, מיכאל נודלמן, חיים אורון ורצאבי אהוד.
רוני בר-און: מוועדת הכנסת חברים חברי הכנסת יולי אדלשטיין, אלי בן-מנחם, יאיר פרץ, שאול יהלום ורוני בראון כיושב ראש הוועדה.
רוני בר-און: אני מבקש את אישורכם להצעה.
רוני בר-און: בעד – הרוב
רוני בר-און: ההצעה התקבלה פה אחד.
יצחק כהן: מי קבע את החברים?
גדעון סער: פניתי לסיעות השונות והתייעצתי עם יושבי הראש שלהן.
סדר היום: קביעת ועדות בהן יהיו ממלאי מקום קבועים (לפי סעיף 9ב לתקנון הכנסת).
סדר היום: בקשות חברי הכנסת לשחרור הצעות חוק מדיון מוקדם.
סדר היום: הקמתה מחדש של ועדת החקירה הפרלמנטרית בנושא איתור והשבת נכסים של נספי השואה בכנסת ה-16.
סדר היום: 5.
סדר היום: קביעת מכסה לישיבות של ועדות הכנסת במהלך פגרת הפסח.
חברי הוועדה: גדעון סער – מ"מ יו"ר קולט אביטל יולי אדלשטיין אורי יהודה אריאל דניאל בנלולו רוני בריזון מיכאל גורולובסקי זהבה גלאון רשף חן אחמד טיבי שאול יהלום איתן כבל אופיר פינס-פז מאיר פרוש יאיר פרץ שלום שמחון עמרי שרון מזכיר הכנסת, אריה האן סגן מזכיר הכנסת, דוד לב מנהלת לשכת מזכיר הכנסת, גאולה רזיאל
קצרנית: ערעורים על החלטת יו"ר הכנסת והסגנים שלא לאשר דחיפות הצעות לסדר היום
רוני בר-און: חברים בוקר טוב.
רוני בר-און: אני מתכבד לפתוח את ישיבת ועדת הכנסת, מספר 7.
רוני בר-און: הנושא הראשון על סדר היום הוא ערעורים על החלטת יושב-ראש הכנסת והסגנים שלא לאשר דחיפות בהצעות לסדר היום.
רוני בר-און: מונח בפנינו היום ערעור אחד בלבד וכמה מפתיע שהערעור הוא דווקא של עבדכם הנאמן.
רוני בר-און: חבר הכנסת סער, אני מבקש ממך לנהל את חלק הדיון שנוגע לערעור שלי.
גדעון סער: חבר הכנסת בר-און, אני מציע שתנמק בקצרה.
גדעון סער: אני מקדים ואומר שמאחר שקראתי את הערעור ולדעתי בדין יסודו, אם יש מישהו שירצה לנמק נגד, ינמק אחרי זה ונצביע.
רוני בר-און: ההצעה נוגעת לעניין "ההכרה דה-פאקטו בבית הדין הבינלאומי בהאג לפשעי מלחמה" ואלו דברי ההסבר להצעה: ביום ה-11 במרץ הובאה בפני הוועד המרכזי של לשכת עורכי הדין המלצה למנות עורך דין ישראלי ללשכת עורכי הדין הבינלאומית לעניינים פליליים שליד בית הדין הבינלאומי לפשעי מלחמה בהאג.
רוני בר-און: בעקבות ההצעה הזאת פנה מנכ"ל לשכת עורכי הדין אל מנהלת המחלקה הבינלאומית בפרקליטות המדינה כדי לקבל את עמדת משרד המשפטים בשאלה, האם יש מקום להשתתפות לשכת עורכי הדין בישראל באסיפה הכללית של האיגוד הנ"ל.
רוני בר-און: תגובתה של מנהלת המחלקה הבינלאומית בפרקליטות המדינה היתה כי – אני מצטט – "אין פגם בהשתתפות לשכת עורכי הדין בישראל באסיפה הכללית של האיגוד האמור ויתכן שהמדינה אף תוכל להפיק תועלת מכך".
רוני בר-און: אני אומר שהכרה – ואני נתלה פה באילנות גבוהים, בהם היועץ המשפטי לממשלה – ואפילו הכרה עקיפה, בבית הדין הבינלאומי לפשעי מלחמה, הינה צעד בעל משמעות מדינית מרחיקת לכת המנוגד למדיניות הממשלה ועלולות להיות לו השלכות על אלפי ישראלים המשרתים בשירות סדיר ומילואים או שעשו זאת בעבר.
רשף חן: זו עמדתו הספציפית ביחס לשאלה הזאת?
רוני בר-און: ככל שאני קראתי בעיתונות – לא דיברתי אתו עליה – אבל זו עמדת היועץ המשפטי לממשלה.